A Tencent bevásárolt a Paradox Interactive részvényeiből
Tencent bevásárolt a Paradox Interactive részvényeiből
Paradox Interactive / 2016. május 27.
A svéd illetőségű Paradox Interactive főként a történelmi témájú stratégiai játékaival (pl. Crusader Kings, Europa Universalis stb.), és persze a Gamersgate elindításával vált ismertté. Bár a cég sokáig zártkörűen működött, Fredrik Wester, a Paradox Interactive ügyvezető igazgatója idén márciusban jelezte, hogy megkezdik a vállalat tőzsdére vezetését a Nasdaq First North Premieren keresztül.
Érdeklődőkből pedig nem volt hiány a kezdeti nyilvános kibocsátás során (IPO), és nem meglepő módon egy erős gazdasági háttérrel rendelkező kínai cég, a Tencent vitt el 5.28 milliót az eladásra kínált részvényekből 33 svéd korona/részvény áron, ezzel egy 420 millió dolláros üzletet nyélbe ütve. A Tencent megszerzett 5%-ot a cég törzsrészvényeiből is, ám ettől függetlenül a Paradox legnagyobb részvényesei továbbra is Fredrik Wester (33.3%) és a Spiltan Investment (30%) maradnak, és bevallásuk szerint nem terveznek további tulajdonrészt eladni a cégből.
És hogy mit remél az üzlettől a Tencent? Nos, a kínai piacon elsősorban nagy nyugati franchise-ok online verzióiban (Call of Duty Online, FIFA Online, Need for Speed) és helyi sikercímekben utazó vállalat szeretné szorosabbra fűzni a Paradox-szal való együttműködést, hogy segítségükkel még jobban meghonosíthassák a történelmi stratégiai játékokat, a városszimulátorokat, és a történet-orientál RPG-ket a kínai videojátékos piacon.
“Ahogy a kínai játékospiac egyre fejlődik, a felhasználók úgy fordulnak majd még kimunkáltabb és komplexebb játékélményt nyújtó műfajok felé, mint a stratégiai játékok vagy a különböző szimulátorok. Én magam rengeteget játszottam a Hearts of Iron 2-vel, és úgy véljük, hogy a roppant gazdag közösségi forrásainkkal segíthetünk a Paradoxnak, hogy komoly és hűséges rajongótábort építsenek Kínában is." - foglalta össze a döntés hátterében meghúzódó indokokat Steven Ma, a Tencent játékkiadói részlegének vezetője.